Laslappie: Gandhi, Mahatma
Mahatma, die "Groot Siel" van Indië
LINKS: Mahatma Gandhi (1869-1948) .
Grafika op hierdie bladsy openbare besit vanweë verstryking van kopiereg as gevolg van ouderdom.
MOHANDAS KARAMCHAND GANDHI is op 2 Oktober 1869 as die seun van ryk ouers in Porbandar, Indië, gebore. Indië was destyds 'n deel van die Britse Ryk.
Gandhi het in Engeland in die regte studeer waar hy, weens sy kleur en afkoms, as 'n tweedeklas-burger beskou is. Hierdie vroeë kennismaking met rassisme en kolonialisme het Gandhi laat belangstel in die beginsels van lydelike verset en geweldloosheid soos die Amerikaanse natuurkenner, filosoof en skrywer Henry David Thoreau (1817-1862) dit beskryf het. (Lydelike verset beteken om weerstand te bied sonder om met geweld te rebelleer.)
REGS: Gandhi, die lydelike protesteerder.
Gandhi het hierdie begrippe in Suid-Afrika toegepas, waar hy hom van 1893 tot 1914 bevind het en as leier van die Indiërbevolking opgetree het, asook daarna in Indië. In sy geboorteland het hy leier geword van die nasionale beweging om Indië van die Britse beheer te bevry. Gandhi is in Indië as 'n heilige beskou, en sy eerlikheid is nooit in twyfel getrek nie. Die benaming Mahatma beteken ''Groot Siel''.
Gandhi, wat geweldloosheid en burgerlike ongehoorsaamheid verkondig het teen wat as onbillike wette beskou is, het dikwels weens sy oortuigings en optredes in die tronk beland. Hy het egter baie van sy volgelinge oortuig dat onafhanklikheid deur geweldloosheid verkry kon word. Hy het self verskeie kere gedreig om te vas tot die dood as nie aan sy eise voldoen word nie.
REGS: Die woning van 'n ryk Indiër in Indië, afgeneem in 1901. Gandhi, wat aan eenvoud geglo en naby die verarmdes en lydendes van die samelewing gelewe het, sou nie eens gedroom het om homself sulke weelde te veroorloof nie.
Foto: New York State Archives
Hy ook die Moslems en Hindoes probeer saamvoeg, maar kon nie daarin slaag om Indië verenig te hou nie. In 1947 het die Moslemse deel van die land die onafhanklike staat Pakistan geword. Indië het ook in 1947 sy onafhanklikheid verkry.
Hoewel hy nooit die leiersamp beklee het nie, is Gandhi as Indië se politieke en geestelike leier beskou. 'n Fanatieke sluipmoordenaar het hom in 1948 om die lewe gebring.